b'\n_START_ARTICLE_\nPistoia (pokrajina)\n_START_SECTION_\nZgodovinske zanimivosti\n_START_PARAGRAPH_\nV drugi polovici devetnajstega stoletja je bila ustanovljena v pistojskih hribih privatna livarna za pridobivanje bakra in industrijska kova\xc4\x8dnica za njegovo obdelavo. Ob koncu stoletja je obrat prevzela tedaj najve\xc4\x8dja italijanska metalur\xc5\xa1ka industrija, SMI iz Livorna, ki je uspe\xc5\xa1no obratovala tudi po vojni. Toda splo\xc5\xa1na kriza \xc5\xbeelezarske industrije, ki je zadela italijansko gospodarstvo v povojnem \xc4\x8dasu, je v osemdesetih letih dvajsetega stoletja privedla do postopnega upadanja proizvodnje, dokler ni tovarna prenehala delovati leta 2006. Poslopja in zgodovinsko pomembni objekti so bili ohranjeni in nedavno vklju\xc4\x8deni v Dynamo Camp. To je \xc5\xa1ir\xc5\xa1i projekt, ki predvideva za otroke s te\xc5\xbekimi ali kroni\xc4\x8dnimi boleznimi zdravljenje in oskrbo po odpustu iz bolni\xc5\xa1nic. Nastal je po zamisli in s finan\xc4\x8dno pomo\xc4\x8djo filmskega igralca Paula Newmana.'